– Det var NRK Brennpunkt som førte til en full stopp i fremdriften. Det skyldtes at hovedlånet ble trukket av banken dagen etter Brennpunkt, forteller styreleder og daglig leder Finn Jarle Sæle i Kristen Medieallianse til avisa Dagen.

Kristen Medieallianse eier sammen med TV Visjon Norge Forum Kino Eiendom og skal gjennomføre en omfattende ombygging av Forum Kino.

Salt Bergenskirken skal bruke kinosalen til gudstjenester. I tillegg skal det bygges søndagsskolerom og lokaler til Bibelskolen Substans.

Mange så dokumentar

I oktober i fjor viste NRK Brennpunkt dokumentaren «Pengepredikanten», og dette ble NRKs mest sette dokumentarprogram i fjor. Programmet viste hvordan Jan Hanvold hadde samlet inn én milliard kroner de siste 15 årene.

Hanvold har klaget programmet inn for Pressens Faglige Utvalg (PFU).

Kontakter banker

Utbyggerne har nå kontaktet en rekke banker for å forsøke å få lån til prosjektet.

– Denne runden har tatt sin tid. Det har vist seg at størstedelen av bankvesenet er svidd av Brennpunkt, sier Sæle.

Utbyggerne jobber nå med å samle inn penger fra private givere, og det trengs omtrent 50 millioner kroner for å ferdigstille bygget.

– Vi har snakket med venner og åndskjemper av alle slag, fattige og rike, sier Sæle.